**ስለ ኮሙኒኬሽን አገልግሎት አዋጅ ረቂቅ የቀረበ አጭር ማብራሪያ**

1. **መግቢያ**

መንግስት በቅርቡ ባወጣው የፖሊሲ አቅጣጫ መሠረት የመንግስት የልማት ድርጅቶችን አሰራርና አፈጻጸም ማሻሻልና ማዘመን እንዲሁም በከፊል ወይም ሙሉ በሙሉ በፕራይቬታይዜሽን የግሉን ባለሀብት ለማሳተፍ ማቀዱ ይታወሳል፡፡ በፖሊሲው አቅጣጫ መሠረት መንግሥት ያለውን የአክሲዮን ድርሻ ከግማሽ ያላነሰውን ይዞ ቀሪውን የአክሲዮን ድርሻ ለግል ባለሀብት ለማስተላለፍ አቅጣጫ ካስቀመጠባቸው ዘርፎች ውስጥ አንዱ የቴሌኮሙኒኬሽን አገልግሎት መሆኑ ይታወቃል፡፡ የፖሊሲ አቅጣጫው በተጨማሪም መንግሥት በመጀመሪያ ደረጃ ደረጃውን የጠበቀ የቴሌኮም ሬጉላቶሪ ማዕቀፍ በማዘጋጀት በሥራ ላይ ካዋለ በኋላ በቀጣይ የግል የቴሌኮም ኦፕሬተሮች ራሳቸውን ችለው በዘርፉ ኢንቨስት ለማድረግ የሚችሉበትን ሁኔታ አመላክቷል፡፡

የመንግስት የልማት ድርጅቶችን በከፊል ወይም ሙሉ በሙሉ ወደ ግል ይዞታነት የማዛወር የፖሊሲ ውሳኔ የኢኮኖሚ ዕድገቱን ማስቀጠልና የኢኮኖሚ ትራንስፎርሜሽኑን ማፋጠን፣ የልማት ፋይናንስ አቅርቦትን ማሳደግ፣ የግሉ ዘርፍን ልማትና ተሳትፎ ማሳደግ፣ የመንግስት የልማት ድርጅቶችን ተወዳዳሪነትና ምርታማነት ማሳደግ እና የመንግስት የልማት ድርጅቶችን የኮርፖሬት ፋይናንስ አቅም ማጠናከር ዓላማዎች ያለው ሲሆን የኢኮኖሚ ፖሊሲ ማሻሻያውን በተሳካ ሁኔታ በመተግበር የተጠቀሱትን ዓላማዎች ከግብ ለማድረስ፣ እንዲሁም ሂደቱን በግልጽነት ለመምራት ከሚረዱ መርሆዎች ውስጥ አንዱ በተሟላ የፖሊሲና የሬጉላቶሪ ማዕቀፍ መመራት እና ውድድርን ማስፈን ነው፡፡ ይህንንም ተግባራዊ ለማድረግ የተሟላ የውድድር መድረክ ለመፍጠር የሚያስችል የፖሊሲና የሬጉላቶሪ ማዕቀፍ፣ እንዲሁም አስቻይ የሆነ የተቆጣጣሪ አካል አደረጃጀት በመቅረጽ በሥራ ላይ ማዋል ይጠበቃል፡፡

በመሆኑም የቴሌኮሙኒኬሽን ዘርፉን ሪፎርም በተሻለ ሁኔታ ለመምራትና ለማሳካት ጠንካራ የፖሊሲና ሬጉላቶሪ ማዕቀፍ መዘርጋትና ማዕቀፉን መሠረት በማድረግ የተሟላ ቁጥጥር የሚያደርግ ብቃት ያለው ተቋም በማደራጀት የህዝብን ጥቅም ማስከበር ተገቢ ይሆናል፡፡

በተጨማሪም የኮሙኒኬሽን ወይም የቴሌኮሙኒኬሽንና የፖስታ አገልግሎት ለአገራችን የኢኮኖሚ ልማትና ዕድገት በሁሉም ዘርፍ ለሚደረጉ ልማታዊ እንቅስቃሴዎች ካለው የአንቀሳቃሽነት ፋይዳ በተጨማሪ እንደ አንድ የኢኮኖሚ ዘርፍ የወቅቱን የኢንዱስትሪ ዕድገት ተከትሎ ተገቢውን ድርሻ እንዲያበረክት የሚያስችለው የሕግና የሬጉላቶሪ ማዕቀፍ ሊኖረውና ሊመራበትም ይገባል፡፡

በዚህም መሠረት በቴሌኮሙኒኬሽን ዘርፍ የተቀመጠውን የሪፎርም አቅጣጫ ከግብ ለማድረስ እና የቴሌኮሙኒኬሽን እና የፖስታ አገልግሎት የሬጉሌሽን ስርዓት ለመዘርጋት እንዲሁም በተሻለ እና በተጠናከረ ሁኔታ ለመምራት የኮሙኒኬሽን አገልግሎት ሬጉሌሽን አዋጅ ማዘጋጀት አስፈላጊ ሆኖ የተገኘ ሲሆን የባለድርሻ አካላትን በማሳተፍ እና በአዋጁ ረቂቅ ላይ ተከታታይ ውይይት በማድረግ፣ በተገኙ ግብዓቶች በማዳበር እና በማሻሻል የአዋጁ ረቂቅ ተዘጋጅቶ ቀርቧል፡፡

1. **ዓላማ**

የማብራሪያ ሰነዱ ዋና ዋና ዓላማዎች የሚከተሉት ናቸው፡-

* የአዋጁ ድንጋጌዎች በውስጣቸው ምን ምን እንደያዙ በማብራራት ስለ ህጉ ያለውን አረዳድ እና ግንዛቤ ማስፋት፣
* ከእያንዳንዱ የህግ ድንጋጌ ጀርባ ያሉ እሳቤዎችንና መነሻዎችን ማሳየት እና ህጉ በሚዘጋጅበት ወቅት የነበሩ እሳቤዎችን ማብራራት፣

1. **የአዋጁ የዝግጅት ሂደት**

የአዋጁን ረቂቅ ለማዘጋጀት የሚከተሉት አበይት ተግባራት ወይም ሂደቶች ተከናውነዋል፡-

* አዋጁ የመንግስት የልማት ድርጅቶችን በከፊልም ሆነ ሙሉ በሙሉ ወደ ግል ለማዛወር የተሰጠውን የፖሊሲ አቅጣጫን ተግባራዊ ከማድረግ ጋር በተያያዘ የሚዘጋጅ በመሆኑ የኮሙኒኬሽን ዘርፉን የሬጉላቶሪ አደረጃጀት እና አሰራር ለማጠናከር በበቂ ጥናቶች እና በተሟላ ዝግጅት መደገፍ ያለበት እና ከፍተኛ ጥንቃቄ የሚጠይቅ ስለሆነ የዝግጅት ሂደቱ በከፍተኛ የመንግስት ኃላፊዎች እና በተዋረድ በአማካሪ ካውንስል እንዲሁም በቴክኒክ ቡድን ደረጃ በተሰጠ አመራርና አደረጃጀት በየጊዜው ክትትልና ድጋፍ እየተደረገበት እንዲሁም አቅጣጫ እየተሰጠበት እንዲጠናቀቅ ተደርጓል፡፡

* የኮሙኒኬሽን አገልግሎቶችን በግል ባለሀብቶች ተሳትፎ እና በውድድር ላይ በመመስረት የመስጠት ሁኔታ በበርካታ የዓለም ሀገራት ተመሳሳይነት አለው፡፡ ይሁን እንጂ የተለያዩ ሀገራትን ልምድና ተሞክሮ በሚወሰድበት ጊዜ ከሀገራችን ነባራዊ ሁኔታ ጋር ማገናዘብ ተገቢ በመሆኑ በኢኮኖሚ፣ በቴክኖሎጂ ዕድገት፣ በማህበራዊ እና መልክዓምድራዊ ሁኔታዎች ተቀራራቢ ደረጃ ላይ ይገኛሉ ተብለው የሚታሰቡትን ከአፍሪካ እንደ ኬኒያ፣ ኡጋንዳ፣ ታንዛንያ፣ ናይጄሪያ፣ ደቡብ አፍሪካ፣ ግብጽ እና ከመካከለኛው ምስራቅ ባህሬን፣ ከአደጉት ሀገራት ደግሞ እንደ አሜሪካ፣ እንግሊዝ፣ ጀርመን፣ ስዊዘርላንድ እና አውስትራሊያ፣ ከሩቅ ምሥራቅ የደቡብ ኮሪያ፣ የጃፓን፣ የቻይና እና የቬትናም ህጎች በተሞክሮነት ተዳሰዋል፤ እንደአግባብነቱም ግንዛቤ ተወስዶ ጥቅም ላይ ውለዋል፡፡
* በገበያ እና በውድድር ሥርዓት ለሚመራ የኮሙኒኬሽን አገልግሎት የሬጉላቶሪ ሥርዓት መዘርጋት በቂ ጥናትና ዝግጅትን የሚፈልግ በመሆኑ በቂ ዕውቀትና ልምድ ባላቸው ተቋማት እና አማካሪዎች መታገዝ ተገቢ ይሆናል፡፡ በዚህም መሰረት ከዘርፉ ከፍተኛ ልምድ ያላቸው የውጭ አማካሪዎች ድጋፍ በገንዘበና ኢኮኖሚ ሚኒስቴር ውስጥ ተደራጅቶ የቴክኒክና የሙያ አቅም በመጠቀም ጭምር የአዋጁን ረቂቅ የማዳበር ስራ ተከናውኗል፡፡
* የባለድርሻ አካላትን ተሳትፎ ለማረጋገጥ እና የሚሰጡ ሀሳቦችን ወይም አስተያየቶችን በግብዓትነት በመውሰድ የአዋጁን ረቂቅ ለማዳበር በርካታ የውይይት መድረኮች ተዘጋጅተው ከባለድርሻ አካላት ጋር በአዋጁ ረቂቅ ላይ ዝርዝር ውይይት ተደርጓል፡፡ በዚህም መሰረት፡-
  + ከኢኖቬሽንና ቴክኖሎጂ ሚኒስቴር፣
  + ከገንዘብ ሚኒስቴር፣
  + ከኢትዮ ቴሌኮም፣
  + ከኢትዮጵያ ኢንቨስትመንት ኮሚሽን
  + ከኢንፎርሜሽን መረብና ደህንነት ኤጀንሲ፣
  + ከኢትዮጵያ ስፔስ ሳይንስና ቴክኖሎጂ ኢንስቲትዩት፣
  + ከቴክኖሎጂና ኢኖቬሽን ኢንስቲትት፣
  + ከኢትዮጵያ ብሮድካስት ባለስልጣን፣
  + ከኢትዮጵያ ፖስታ አገልግሎት ድርጅት፣
  + ከጠቅላይ አቃቤ ህግ ጽ/ቤት፣
  + ከኢትዮጵያ ብሮድካስቲንግ ኮርፖሬሽን፣
  + ከፋና ብሮድካስቲንግ ኮርፖሬት አ.ማ.

የተውጣጡ ባለሙያዎችና የስራ ኃላፊዎች ተሳታፊ ሆነዋል፡፡ የአዋጁን ረቂቅ ሊያዳብሩ የሚችሉ ጠቃሚ ሀሳቦችና አስተያየቶችም በተሳታፊዎች ተሰጥተው አዋጁን ለማዳበር ተወስደዋል፡፡

1. **ዋና ዋና የፖሊሲ ዓላማዎች እና የአዋጁ አስፈላጊነት**

የቴሌኮም ዘርፍ በራሱ የእድገት ምንጭ መሆኑን እና ለሌሎች ዘርፎች ዕድገትም የሚያበረክተውን አስተዋጽኦ እና ያለውን የአስቻይነት ሚና ከግምት ውስጥ በማስገባት፣ የሀገሪቱን ዕድገት የማስቀጠልና የውጭ እና የሀገር ውስጥ ኢንቨስትመንትን የመሳብ ዓላማ በመያዝ የቴሌኮሙኒኬሽን ዘርፍ ልማትን በማሳደግ፣ ዘመናዊ እና ከፍተኛ ጥራት ያላቸው አገልግሎቶች በዓለም አቀፍ ደረጃ ተወዳዳሪ በሆነ ዋጋ መቅረብ የሚችሉበትን ሁኔታ ለማመቻቸት እንዲቻል መንግሥት የቴሌኮሙኒኬሽን ዘርፉን ትራንስፎርም ለማድረግ በሂደት ላይ ይገኛል፡፡ በተቀመጠው የቴሌኮሙኒኬሽን ዘርፍ ሪፎርም አቅጣጫ የተገልጋዮች፣ የባለሀብቶች እና የመንግስት ጥቅሞች በአግባቡ እና ሚዛናዊ በሆነ መልኩ የተጠበቁ መሆናቸውን ለማረጋገጥ የዘርፉን የሬጉላቶሪ ሥርዓት ማሻሻል እና ነጻ፣ ገለልተኛ፣ ብቁና ጠንካራ የሬጉላቶሪ ተቋም ማቋቋም ዋነኛ ተግባር ነው፡፡

የቴሌኮሙኒኬሽን ሪፎርም ፖሊሲው አቅጣጫ ዋና ዋና ዓላማዎች፡-

* በኢትዮጵያ ውስጥ የቴሌኮሙኒኬሽን አገልግሎቶች በግል ባለሀብቶች ተሳትፎ እና በውድድር ላይ በተመሰረተ ሁኔታ እንዲሰጡ ማስቻል፣

* ለኮሙኒኬሽን አገልግሎት ሰጪዎች ፈቃድ የሚሰጥ እና ዘርፉን የሚመራ እና የሚቆጣጠር ነጻና ገለልተኛ የሆነ የሬጉላቶሪ ባለስልጣን መ/ቤት ማቋቋም፣
* የሬዲዮ ፍሪኩዌንሲ ስፔክትረም ሀብት በአግባቡ ስራ ላይ በማዋል እና ተገቢውን ክፍያ በመሰብሰብ ለሀገሪቱ ገቢን ማመንጨት፣
* በአገሪቱ ውስጥ የኮሙኒኬሽን አገልግሎት ተደራሽነት እና አጠቃቀም እንዲስፋፋ ማድረግ፣
* በኢንዱስትሪ ውስጥ የሚከሰቱ አለመግባባቶችን የሚዳኝ የይግባኝ ሰሚ አካል ማቋቋም፣
* በዘርፉ ላይ ፍላጎት ካላቸው አካላት፣ ነባር አገልግሎት ሰጪዎች እና ከፖሊሲ አውጪ እና አስፈጻሚ አካል ነጻ እና ገለልተኛ በሆነ የሬጉላቶሪ ከባቢያዊ ሁኔታ በመታገዝ ለአገር ውስጥ እና ለውጭ ባለሀብቶች ውጤታማ፣ ተወዳዳሪ እና የሚስብ የኮሙኒኬሽን አገልግሎቶች ገበያ መፍጠር፣
* ተዓማኒነት፣ ግልጽነት የተሞላበት እና ፍላጎት ያላቸውን አካላት ሙሉ ተሳትፎ ባረጋገጠ መልኩ የሚፈጸም የኮሙኒኬሽን ዘርፍ የህግና የሬጉላቶሪ ሥርዓት ለውጥ በግልጽ ማስቀመጥ ናቸው፡፡፡

በመሆኑም የተሻሻለው የቴሌኮሙኒኬሽን ዘርፍ ወይም የኮሙኒኬሽን አገልግሎት አቅርቦት በገበያና ውድድር ስርዓት ላይ ተመስርቶ የሚመራ ሲሆን ለዚህም ስራ አለምአቀፍ ልምዶችና መርሆዎችን በተከተለ ሁኔታ የኮሙኒኬሽን አገልግሎት አዋጅ ረቂቅ በማዘጋጀት የፌዴራል የዘርፉ ተቆጣጣሪ ባለስልጣን መ/ቤት እንዲቋቋም ተደርጓል፡፡

1. **ከነባሩ የሬጉላቶሪ ማዕቀፍ የተለዩ ዋና ዋና ነጥቦች**

በዓለም አቀፍ ደረጃ በመንግስት የተያዙ የቴሌኮሙኒኬሽን አገልግሎት ኩባንዎችን ወደ ግል የማዛወር እና የቴሌኮሙኒኬሽንና የፖስታ አገልግሎት ዘርፍን በኦፐሬተር ወይም አገልግሎት ሰጪ እና በሬጉላቶሪ አካላት በመለያየት የማደራጀት ሁኔታ በሰፊው ሲከናወን መቆየቱ ይታወቃል፡፡

በሀገራችንም እስከ 1989 ዓ.ም ድረስ የኢትዮጵያ ቴሌኮሙኒኬሽን ባለስልጣን አገልግሎት የመስጠትን እና የቁጥጥር ስራን በማጣመር ሲሰራ የቆየ ሲሆን መንግስት የዘርፉን አለምአቀፍ አደረጃጀት የተከተለ አሰራር ለመዘርጋት በማሰብ በአዋጅ ቁጥር 49/1989 የኢትዮጵያ ቴሌኮሙኒኬሽን ኤጀንሲን የቴሌኮሙኒኬሽን አገልግሎት ተቆጣጣሪ አካል አድርጎ ሲያደራጅ የኢትዮጵያ ቴሌኮሙኒኬሽን ኮርፖሬሽን ደግሞ በደንብ ቁጥር 10/1989 የመንግስት የልማት ድርጅት ሆኖ የቴሌኮሙኒኬሽን አገልግሎት እንዲሰጥ መቋቋሙ ይታወሳል፡፡

ቀጥሎም የቀድሞውን የኢትዮጵያ ቴሌኮሙኒኬሽን ኮርፖሬሽን መብትና ግዴታዎችን በማካተት ኢትዮ ቴሌኮም በደንብ ቁጥር 197/2003 ተቋቁሞ የቴሌኮሙኒኬሽን አገልግሎት በመስጠት ላይ ይገኛል፡፡ የፖስታ አገልግሎትም እስከ 2001 ዓ.ም ድረስ በአዋጅ ቁጥር 240/1958 መሠረት በፖስታ፣ ቴሌግራምና ቴሌፎን ሚኒስቴር እንዲሁም ኋላ ላይ በትራንስፖርትና መገናኛ ሚኒስቴር ስር ሆኖ ሲሰራ የቆየ ሲሆን በ2001 ዓ.ም የኢትዮጵያ ፖስታ አገልግሎት ድርጅት ለማቋቋም በወጣው የሚኒስትሮች ምክርቤት ደንብ ቁጥር 165/2001 መሠረት የመንግስት የልማት ድርጅት ሆኖ ተቋቁሞ የፖስታ አገልግሎት በመስጠት ላይ ይገኛል፡፡

የኢትዮጵያ የቴሌኮሙኒኬሽን ኤጀንሲ በአዋጅ ቁጥር 49/1989 ቢቋቋምም ወደሥራ የገባው ከ1991 ዓ.ም ጀምሮ ነበር፡፡ ኤጀንሲው እስከ መስከረም 2002 ዓ.ም ድረስ እራሱን ችሎ የሬጉላቶሪ ተግባራትን ሲያከናውን የቆየ ሲሆን ከጥቅምት 2002 ዓ.ም ጀምሮ ስልጣንና ተግባሩ እንዲሁም መብትና ግዴታዎቹ ለመገናኛና ኢንፎርሜሽን ቴክኖሎጂ ሚኒስቴር ተላልፎ በሚኒስቴር መ/ቤቱ ውስጥ የመገናኛና ኢንፎርሜሽን ቴክኖሎጂ ስታንዳርዳይዜሽንና ሬጉሌሽን ዳይሬክቶሬት በሚል ስያሜ ተደራጅቶ የቴሌኮሙኒኬሽን፣ የፖስታ እና የኢንፎርሜሽን ቴክኖሎጂ አገልግሎት ሬጉላቶሪ ስራዎችን ሲያከናውን የነበረ ሲሆን በአሁኑ ጊዜም መንግስት ባደረገው የአስፈጻሚ አካላት የአደረጃጃት ለውጥ የመገናኛና ኢንፎርሜሽን ቴክኖሎጂ ሚኒስቴር እና የሳይንስና ቴክኖሎጂ ሚኒስቴር ተዋህደው የኢኖቬሽንና ቴክኖሎጂ ሚኒስቴር የተቋቋመ በመሆኑ ዳይሬክቶሬቱ በኢኖቬሽንና ቴክኖሎጂ ሚኒስቴር ስር ሆኖ የሬጉላቶሪ ስራዎችን በመስራት ላይ ይገኛል፡፡

በሀገራችን አሁን ያለው የሬጉላቶሪ ማዕቀፍ ሲታይ መጀመሪያ በታሰበው መሰረት ፖሊሲ አስፈጻሚውን፣ አገልግሎት ሰጪውን እና የሬጉላቶሪ መስሪያ ቤቱን ለይቶ የማደራጀቱ ሁኔታ አዎንታዊ አካሄድ የነበረው ሲሆን ኋላ ላይ ግን ፖሊሲ አስፈጻሚውንና የሬጉላቶሪ አካልን አንድ ላይ ቀላቅሎ የማደራጀቱ ሁኔታ የሬጉላቶሪ ሚናው እንዳይጠናከር ምክንያት መሆኑን መገንዘብ ተችሏል፡፡ የፖሊሲ አስፈጻሚውን እና ተቆጣጣሪ ባለስልጣኑን ሚና የቀላቀለ ወይም ነጻና ገለልተኛ የሆነ የተቆጣጣሪ ባለስልጣን አደረጃጀት እና የውሳኔ ሰጪነት ኃላፊነት የሌለው አደረጃጀት እና አሰራር በተለይ የግሉ ባለሀብት ኢንቬስትመንት ሲኖርና ገበያው በውድድር ላይ የተመሠረተ በሚሆንበት ጊዜ ኢንቬስትመንትን ስለማያበረታታ እና የገበያ ሂደቱን ቀጣይነት በተመለከተ የኢንቬስተሮችን አመኔታ የሚቀንስ በመሆኑ ተመራጭ አይደለም፡፡

እንደ ኢትዮጵያ ያሉ ልማታዊ መንግሥታት ፈጣንና ቀጣይነት ያለው ፍትሃዊ ልማት የማረጋገጥ እና በተነጻጻሪ ነፃ የሆነ አገራዊ ኢኮኖሚ የመገንባት ተልዕኳቸውን ማስቀጠል የሚችሉት በየጊዜው የደረሱበትን የኢኮኖሚ ዕድት ደረጃ፣ ያሉበትን የገበያ ሥርዓት እና የግሉን ዘርፍ ሁኔታ በመፈተሽ እንዲሁም ዓለም አቀፋዊ እና አካባቢያዊ ሁኔታዎችን ከግምት ውስጥ በማስገባት በተጠና ሁኔታ በየጊዜው የኢኮኖሚ ፖሊሲ ማሻሻያ ዕርምጃዎችን መተግበር ሲችሉ ነው፡፡ ይህን ሁኔታ በመረዳት እና መንግስት የልማት ድርጅቶች ውስጥ ያለውን ድርሻ ሙሉ በሙሉ ወይም በከፊል ወደ ግል ለማዛወር ያስተላለፈውን ውሳኔ በመከተል ሀገራችን አሁን የምታካሄደው የመንግስት የልማት ድርጅቶች የፖሊሲ ማሻሻያ ፈጣንና ፍትሃዊ ዕድገቱን ለማስቀጠልና የኢኮኖሚ ትራንስፎርሜሽኑን ለማፋጠን ወቅታዊና አሰፈላጊ ስለመሆኑ ግንዛቤ ተወስዷል፡፡

የሀገራችን የልማት ፖሊሲና ስትራቴጂ በረጅም ጊዜ ዕይታ የተሟላ የገበያ ኢኮኖሚ ለመገንባት በሚያስችል አቅጣጫ ሲመራ ቆይቷል፡፡ ይህም ማለት የገበያ ሥርዓት ግንባታ ዋነኛው ግብ መሆኑን ሙሉ ግንዛቤ በመያዝ በተከታታይ የመካከለኛ ዘመን ዕቅዶች በመመራት ለዚህ አብይ ግብ መዳረሻ የሚሆኑ አስቻይ የኢኮኖሚ ስትራቴጂዎችን በሥራ ላይ ማዋል የሚጠበቅ ይሆናል፡፡ የልማታዊ መንግስት ስትራቴጂ በባህሪው ወደ ተሟላ በገበያ የሚመራ የኢኮኖሚ ሥርዓት የሚያደርስ ድልድይ መሆኑን የምሥራቅ ኤዥያ አገሮች ተሞክሮ ያሳያል፡፡ በመሆኑም መንግስት የፖሊሲ ነጻነቱን አስጠብቆና በራሱ ተነሳሽነት በአሁኑ ወቅት የኢኮኖሚ ማሻሻያውን ማድረጉ የልማታዊ መንግሥት ስትራቴጂን ቀጣይ ደረጃ ከመተግበር አንጻር የሚታይ ነው፡፡

ጠንካራ የሬጉላቶሪ ሥርዓት መኖር ወደ ከግል ዘርፍ ጋር በጥምረት የሚካሄድ የኢንቬስትመንት አሰራር ወይም ገበያ መር እና ሙሉ በሙሉ በውድድር ላይ የተመሰረተ የቴሌኮሙኒኬሽን ገበያ ስርዓት ስኬታማ ሽግግር ለማድረግ፣ የተጠቃሚዎችን ፍላጎትና መብት ለመጠበቅ፣ ጤናማ የዘርፉ የገበያ ውድድር መኖሩን ለማረጋገጥ እና የኢንፎርሜሽንና መገናኛ ቴክኖሎጂን የረጅም ጊዜ ዕድገት ለማነቃቃት እና ለማስቀጠል እጅግ አስፈላጊ ነው፡፡

የተጠናከረ የህግና የቁጥጥር ሥርዓት መኖር ለዘርፉ ዕድገት ዋነኛ አስቻይ ሁኔታ ሲሆን ውጤታማ ሬጉሌሽን ደጋፊ የህግና የሬጉላቶሪ ማዕቀፎችን በመተግበር፣ በዘርፉ ምቹ፣ ግልጽ እና ጤናማ የውድድር ሜዳ መኖሩን በማረጋገጥ፣ ኢንቬስትመንት፣ ፈጠራ እና በዘርፉ የሚኖረውን ዕድገት በማበረታታትና ዕውን በማድረግ ረገድ ከፍተኛ ሚና ይጫወታል፡፡ በመሆኑም የኢንፎርሜሽንና መገናኛ ቴክኖሎጂ እንደ አንድ የዘርፍ ኢንዱስትሪ እና ለሌሎች ዘርፎች ከሚሰጠው ድጋፍ እና ካለው የአስቻይነት ሚና አንጻር የሚፈለግበትን ስኬት ለማስመዝገብ አሁን ያለው አሰራር ከወቅቱ የመንግሥት የኢኮኖሚ ሪፎርም አቅጣጫ አንጻር ተቃኝቶ የሬጉላቶሪ ሪፎርም ተግባራዊ ማድረግ ተገቢ ይሆናል፡፡

የተጣመረ የመገናኛና ኢንፎርሜሽን ቴክኖሎጂ ከባቢያዊ ሁኔታ (Converged ICT Environment) እርስ በርሳቸው የተንሰላሰሉ እና ተመጋጋቢ የሆኑ ወይም የሚደጋገፉ ሶስት ዋና ሁኔታዎችን የሚያቅፍ ሲሆን እነሱም የሬጉላቶሪ ሪፎርም አጠቃላይ ህጋዊ ሁኔታ፣ የሬጉሌሽን ተቋማዊ እና ድርጅታዊ መዋቅር ሁኔታ እና የሬጉላቶሪ አሰራር ሂደት ናቸው፡፡ ዘርፉ ለምን ሬጉሌት መደረግ ይኖርበታል? ወይም ሬጉሌሽን ለምን ያስፈልጋል? የሚሉትን ጥያቄዎች መመለስም ተገቢ ይሆናል፡፡

በተለያዩ የዓለማችን ሀገራት ከታዩት ምርጥ ተሞክሮዎች መገንዘብ እንደተቻለው ውጤታማ ሬጉሌሽን ከፍተኛ የኢኮኖሚና ቴክኖሎጂ ዕድገት በማምጣት፣ የዘርፉን ኢንቬስትመንት በማሳደግ፣ የአገልግሎት ጥራት በማሳደግ፣ የተገልጋዮችን የመግዛት አቅም ያገናዘበ የአገልግሎት ታሪፍ እንዲኖር በማድረግ እና የአገልግሎት ተደራሽነት እና ተጠቃሚነት በማሳደግ ረገድ ከፍተኛ ጠቀሜታ አለው፡፡

እነዚህን ስኬቶች ለማስመዝገብ በኢንፎርሜሽንና መገናኛ ቴክኖሎጂ ዘርፍ በዓለምአቀፍ እና አህጉራዊ ደረጃዎች የታዩ የሬጉላቶሪ አደረጃጀትና ተግባራት መልካም ተሞክሮዎችን ከግምት ውስጥ በማስገባት እንዲሁም ሀገራችን በቅርቡ በዘርፉ ይፋ ያደረገችውን የኢኮኖሚ ሪፎርም ትግበራ ለማሳለጥ እና ውጤታማነቱን ለማረጋገጥ እንዲቻል ጠንካራ፣ ተቋማዊ አቅሙ የጎለበተ እና ዘርፉን ለመምራት ብቃት ያለው የሬጉላቶሪ ተቋም ማቋቋም ወቅቱ የሚፈልገው አንገብጋቢ ጉዳይ ነው፡፡ በመሆኑም የሬጉላቶሪ ሪፎርሙ ከዚህ አንጻር ተቃኝቶ እና ትኩረት ተሰጥቶበት ሊፈጸም ይገባል፡፡

በመሆኑም ከላይ የተገለፁትን ሁኔታዎች እና በሀገራችን በቀጣይነት የሚኖረውን የኮሙኒኬሽን አገልግሎት አሰጣጥ እንዲሁም የሬጉላቶሪ ሥርዓት ታሳቢ በማድረግ በአዲሱ አዋጅ ረቂቅ የተካተቱ ከነባሩ የሬጉላቶሪ ማዕቀፍ የተለዩ ዋና ዋና ነጥቦች እንደሚከተለው ቀርበዋል፡-

1. የቀድሞው የሬጉላቶሪ ማዕቀፍ በመንግስት ባለቤትነት የተያዘ አገልግሎት ሰጪ ብቻ ያለበት ከባቢያዊ ሁኔታን መሠረተ ያደረገ ሲሆን የአሁኑ ወይም አዲሱ የሬጉላቶሪ ማዕቀፍ ግን በመንግስት ይዞታ ስር ያለ አገልግሎት ሰጪ በከፊል ወደ ግል የሚዛወርበት እንዲሁም ሌሎች አዲስ አገልግሎት ሰጪዎችም የሚኖሩበት እና በገበያ ውድድር ላይ የተመሰረተ የገበያ ስርዓት ተግባራዊ ሊደረግ የሚችልበትን ሁኔታ ከግምት በማስገባት የተዘጋጀ ነው፡፡
2. አዲሱ አዋጅ የዓለምአቀፍ ምርጥ ተሞክሮ ደረጃዎችን ያሟላ እንዲሆን ተደርጓል፡፡ በተለይም ነጻና ገለልተኛ የሆነ፣ የአሰራር ግልጽነት ያለው እና ተጠሪነቱ ከዘርፉ የፖሊሲ አስፈጻሚ እና አገልግሎት ሰጪዎች የተለየ ተቆጣጣሪ አካል አደራጅቷል፡፡
3. ከወቅቱ የሬጉላቶሪ ሥርዓት ጋር የሚጣጣሙ የነባሩ የቴሌኮሙኒኬሽን አገልግሎት አዋጅ ቁጥር 49/1989 አብዛኛው ድንጋጌዎች እንዳለ እንዲቀጥሉ የተደረገ ሲሆን በኢኮኖሚ ፖሊሲው ማሻሻያ መሠረት በቀጣይነት ለሚተገበረው በውድድር እና በገበያ ላይ የተመሰረተ የኮሙኒኬሽን አገልግሎቶች አቅርቦት ሬጉሌት ለማድረግ የሚያስችሉ ተጨማሪ መካተት የሚገባቸው እንደ ጉልህ የገበያ ድርሻ ያላቸው አገልግሎት ሰጪዎች ቁጥጥር፣ የፈቃድ አሰጣጥ ሁኔታዎች፣ የመሠረተልማት መጋራት፣ የኢንተርኮኔክሽን፣ ተወዳዳሪ ያልሆነ የአገልግሎት ታሪፍ ትግበራን መከላከል፣ ለኮሙኒኬሽን አገልግሎት የሚውሉ እንደ የሬዲዮ ፍሪኩዌንሲ ስፔክትረም፣ የቴሌኮሙኒኬሽን ቁጥሮች፣ የኢንተርኔት ፕሮቶኮል እና የዶሜይን ስሞች ያሉ ውስን ሀብቶች አጠቃቀም፣ ብሄራዊ ደህንነት የማረጋገጥ እና የህግ ማስፈጸም ሁኔታዎች እንዲካተቱ ተደርጓል፡፡
4. የሬጉላቶሪ አካል አመራርና ውሳኔ አሰጣጥን በተመለከተ ሬጉላቶሪ ባለስልጣኑ በሥራ አመራር ቦርድ እንዲመራ እና ለጠቅላይ ሚኒስትሩ ተጠሪ እንዲሆን፣ ባለስልጣኑ በግልጽ የባለድርሻ አካላት ተሳትፎ፣ የህዝብ ውይይት መድረክ እና የህዝብ አስተያየቶችን መሠረት በማድረግ ግልጸኝነት በተሞላበት አሰራር ውሳኔዎችን የሚያሳልፍበት እና የሚገመግምበት ሥርዓት እንዲኖር ተደርጓል፡፡ በተጨማሪም በባለስልጣኑ የተሰጡ ማንኛውም ውሳኔዎች በይፋ ለህዝብ እንዲገለጹ፣ ባለስልጣኑ በሰጠው ውሳኔ ላይ ቅሬታ ያላቸው አካላት ይግባኝ ማለት እንዲችሉ የይግባኝ ሰሚ አካል እንዲቋቋም እና በይግባኝ ሰሚ አካሉ ውሳኔ ቅር የተሰኘ አካል ደግሞ ለፌዴራል ከፍተኛ ፍርድ ቤት ይግባኝ ማለት የሚችልበት አሰራር ተዘርግቷል፡፡
5. የባለስልጣኑን ስልጣንና ተግባር በተመለከተም የኮሙኒኬሽን አገልግሎት ተጠቃሚዎችን መብት የማስጠበቅ፣ በኮሙኒኬሽን አገልግሎት ኦፕሬተሮች መካከል እንዲሁም በተጠቃሚዎች እና በኮሙኒኬሽን አገልግሎት ኦፕሬተሮች መካከል የሚነሱ ቅሬታዎችን የመመርመር፣ አለመግባባቶችን የመፍታት፣ አካል ጉዳተኞችን እና ሌሎች የኅብረተሰብ አባላት ለኮሙኒኬሽን አገልግሎት የሚኖራቸውን ተደራሽነት የሚያግዙትን ጨምሮ አዳዲስ የኮሙኒኬሽን ቴክኒኮች እና ቴክኖሎጂዎችን ለማልማት እና ለመጠቀም የሚያስችሉ ምርምሮችን የማበረታታት፣ የቴሌኮሙኒኬሽን ዘርፍን በተመለከተ ኢትዮጵያ የተቀበለቻቸውን ዓለም አቀፍ ግዴታዎች የቴሌኮሙኒኬሽን ኦፐሬተሮች ማሟላታቸውን የማረጋገጥ፤ በአዋጁ የተቋቋመውን የዩኒቨርሳል አክሰስ ፈንድ ማስተዳደርን ጨምሮ የዩኒቨርሳል አክሰስ ግብን ማበረታታት፣ የኢንፎርሜሽን ደህንነት፣ የመረጃ ግላዊነት እና ጥበቃን ማበረታታት እና የኤሌክትሮኒክ ፊርማን ጥቅም ላይ በማዋል በማንኛውም የኤሌክትሮኒክ ዘዴ የሚደረግ ግንኙነት እውነተኛነት እና አስተማማኝነት ማረጋገጥ የመሳሰሉ በዘርፉ የግል ኢንቬስትመንት ሲፈቀድ እና በውድድር ላይ የተመሰረተ የኮሙኒኬሽን አገልግሎቶች አቅርቦት በሚኖርበት ጊዜ ትኩረት ሊሰጥባቸው የሚገቡ ተግባራት የዓለም ምርጥ ተሞክሮዎችን እና የቴክኖሎጂ ዕድገት እንዲሁም ጥምረት (Convergence) መሠረት በማድረግ እንዲካተቱ ተደርጓል፡፡

የህዝብ ውይይት እና የባለድርሻ አካላት የምክክር መድረክ አስፈላጊነት መኖር እና የሬጉላቶሪ ባለስልጣን መ/ቤቱ ውሳኔዎቹን የሚያስተላልፍበት ሂደት ከዘርፉ የሬጉላቶሪ ሥርዓት ለውጥ በሚጠበቀው ደረጃ ተዓማኒነት ያለው ግልጽ አሰራር እና ፍላጎት ያላቸውን አካላት ሙሉ ተሳትፎ ባረጋገጠ መልኩ እንዲፈጸም መንግስት ካለው ጽኑ አቋም የመነጨ ነው፡፡ እነዚህ ዓላማዎች እንዲሁም ስልጣንና ተግባራት በረቂቅ አዋጁ አንቀጽ 5 እና 6 እንዲሁም ከአንቀጽ 34-37 በግልጽ ተቀምጠዋል፡፡

በአጠቃላይ ረቂቅ አዋጁ የፖሊሲ ዝግጅትና አፈጻጸም፣ የአገልግሎት መስጠት እና የሬጉላቶሪ ሥራዎችን በውድድር ላይ በተመሰረተ የኮሙኒኬሽን አገልግሎት አቅርቦት መርህ ለመምራት እንዲቻል በመንግስት የኢኮኖሚ ማሻሻያ የፖሊሲ አቅጣጫ ተቃኝቶ አዳዲስ ተግባራትን እና አሰራሮችን ባካተተ ሁኔታ የተዘጋጀ ነው፡፡

1. **የረቂቅ አዋጁ አጠቃላይ ይዘት**

* 1. **ክፍል አንድ፣ አጠቃላይ፣ ከአንቀጽ (1-2)**

በዚህ ክፍል ውስጥ 2 አንቀጾች ይገኛሉ፡፡ አንቀጽ 1 የህጉን መጠሪያ ስያሜ የያዘ ሲሆን የፖስታ አገልግሎት አዋጅ እራሱን ችሎ ተሻሽሎ የሚወጣ መሆኑ እንደተጠበቀ ሆኖ አጠቃላይ አስተሳሰቡ ተቆጣጣሪ ባለስልጣኑ የቴሌኮሙኒኬሽን እና የፖስታ አገልግሎቶችን በአንድ ላይ ሬጉሌት ማድረግ እንዲችል ግንዛቤ ተወስዶ የተዘጋጀ በመሆኑ **“የኮሙኒኬሽን አገልግሎት አዋጅ”** የሚል ስያሜ ተሰጥቶታል፡፡

አንቀጽ 2 ህጉን በትክክል ለመተርጎም፣ ለመረዳትና ለማስፈጸም የሚረዱ የቃላት ትርጓሜዎችን የያዘ ሲሆን የአዋጁ ረቂቅ የሚሸፍናቸው አገልግሎቶች እና በአዋጁ ውስጥ በጥቅም ላይ የዋሉ አሰራሮች፣ ሬጉሌሽን የሚያስፈልጋቸው ጉዳዮች እና የተለያዩ ቃላቶች ፍቺ ተካቷል፡፡

በተለይ ከአንድ በላይ አገልግሎት ሰጪዎች ሲኖሩ እና በውድድር ላይ የተመሰረተ የአገልግሎት አቅርቦት ሲኖር መታየት የሚገባቸው እንደ የሥራ አመራር ቦርድ፣ የይግባኝ ሰሚ አካል፣ የኮሙኒኬሽን አገልግሎት፣ የኢንፎርሜሽን አገልግሎት፣ ኢንተርኮኔክሽን፣ የህዝብ ውይይት፣ ጉልህ የገበያ ድርሻ፣ የባለድርሻ አካላት ምክክር፣ ታሪፍ፣ የቴሌኮሙኒኬሽን ኔትወርክ እና ዩኒቨርሳል አክሰስ የመሣሠሉ ዋና ዋና ቃላት ከነባሩ ህግ በተሻሻለ ሁኔታ በአዲስ መልክ እንዲገቡ ተደርጓል፡፡

* 1. **ክፍል ሁለት፣ የኮሙኒኬሽን ባለሥልጣን፣ ከአንቀጽ (3-18)**

ክፍል ሁለት 16 አንቀጾች አሉት፡፡ በዚህ ክፍል ስለ የኢትዮጵያ የኮሙኒኬሽን ባለስልጣን መቋቋም፣ ስለባለስልጣኑ ዋና መ/ቤት፣ ዓላማ፣ ሥልጣንና ተግባር፣ ስለ የሥራ አመራር ቦርድ ስልጣንና ተግባር፣ የሥራ አመራር ቦርድ አባላት አሰያየም እና ከኃላፊነት የሚነሱበት ሁኔታዎች እንዲሁም የስብሰባ ሥነሥርዓት፣ ስለ ዋና ዳይሬክተርና ምክትል ዋና ዳይሬክተሮች፣ ስለ የዘርፍ ሚኒስቴር ተግባራት፣ የባለስልጣኑ በጀት እና የሂሳብ መዛግብት የሚመለከቱ ድንጋጌዎች ተቀምጠዋል፡፡

ባለስልጣኑ ተጠሪነቱ ለጠቅላይ ሚኒስትሩ እንዲሆን የተደረገ ሲሆን በአዋጁ አንቀፅ 6 የባለስልጣኑ ሥልጣንና ተግባራት በዝርዝር ተቀምጠዋል፡፡ ከእነኚህም ውስጥ ፈቃድ የመስጠትና ማደስ፣ የቴክኒክ እና የአገልግሎት ደረጃዎችን የመወሰን፣ የሬዲዮ ፍሪኩዌንሲ ስፔክትረም እና የኮሙኒኬሽን አገልግሎት ቁጥሮች እና የአድራሻ ሥርዓቶችን የማቀድ እና የማስተዳደር፣ የመሳሪዎችን የቴክኒክ ብቃት የማረጋገጥ የአገልግሎት ታሪፍ የመቆጣጠር፣ የኮሙኒኬሽን አገልግሎት ተጠቃሚዎችን መብት የማስጠበቅ፣ በኮሙኒኬሽን አገልግሎት ኦፐሬተሮች መካከል እንዲሁም በተጠቃሚዎች እና በኮሙኒኬሽን አገልግሎት ኦፐሬተሮች መካከል የሚነሱ ቅሬታዎችን የመመርመር፣ አለመግባባቶችን የመፍታት፣ አካል ጉዳተኞችን እና ሌሎች የኅብረተሰብ አባላት ለኮሙኒኬሽን አገልግሎት የሚኖራቸውን ተደራሽነት የሚያግዙትን ጨምሮ አዳዲስ የኮሙኒኬሽን ቴክኒኮች እና ቴክኖሎጂዎችን ለማልማት እና ለመጠቀም የሚያስችሉ ምርምሮችን የማበረታታት፣ የቴሌኮሙኒኬሽን ዘርፍን በተመለከተ ኢትዮጵያ የተቀበለችውን ዓለም አቀፍ ግዴታዎች የቴሌኮሙኒኬሽን ኦፐሬተሮች ማሟላታቸውን የማረጋገጥ፤ በአዋጁ የተቋቋመውን የዩኒቨርሳል አክሰስ ፈንድ ማስተዳደርን ጨምሮ የዩኒቨርሳል አክሰስ ግብን ማበረታታት፣ የኢንፎርሜሽን ደህንነት፣ የመረጃ ግላዊነት እና ጥበቃን ማበረታታት እና የኤሌክትሮኒክ ፊርማን ጥቅም ላይ በማዋል በማንኛውም የኤሌክትሮኒክ ዘዴ የሚደረግ ግንኙነት እውነተኛነት እና አስተማማኝነት ለማረጋገጥ የኤሌክትሮኒክ ንግድ ልማትን የማሳደግ ሥልጣን ለባለስልጣን መስሪያ ቤቱ ተሰጥቷል፡፡ ይህም ለስራ ቅልጥፍናና ለተቋሙ የማስፈፀም አቅም እንዲሁም ለአዋጁ ተፈፃሚነት በእጅጉ እንደሚረዳ ታምኖበታል፡፡ ከሌሎች ሀገሮች ተሞክሮ እና በአለምአቀፍ የቴሌኮሙኒኬሽን ህብረት የተለዩ ዋና ዋና የሬጉላቶሪ ተግባራት አንፃር ሲታይም እነኚህ ስልጣንና ተግባራት በሬጉላቶሪ ተቋማት የሚሰሩ እንደሆነ ማረጋገጥ ተችሏል፡፡

የባለስልጣን መ/ቤቱ ተጠሪነት ለጠቅላይ ሚኒስትሩ መሆንም የባለስልጣኑን ነጻና ገለልተኛ መሆን እና የውሳኔ ሰጭነት ሚና ይበልጥ ለማጎልበት የሚረዳና በዓለምአቀፍ ደረጃ የተቆጣጣሪ ባለስልጣን ተጠሪነት በአብዛኛው ለፓርላማ ወይም ለርዕሰ መንግስት (head of Governmet) ወይም ለርዕሰ ብሄር (Head of State) የሚሆንበት የዳበረ ተሞክሮ ያለ በመሆኑ ነው፡፡ በተጨማሪም የሌሎች ሀገራትን ምርጥ ተሞክሮ በተከተለ ሁኔታ በባለስልጣኑ አስተዳዳሪ ቦርድ ዘንድ የአመራር ክፍተት እንዳይፈጠር እና የአሰራሩን ቀጣይነት እንዲሁም የዕውቀት ሽግግር ለማረጋገጥ የሥራ አመራር ቦርድ እና የይግባኝ ሰሚ አካል አባላትን የአገልግሎት ዘመን የተለያየ አድርጎ የማስቀመጥ ሁኔታ እንዲኖር ተደርጓል፡፡

የባለስልጣን መ/ቤቱን በጀት በተመለከተም አንድ ነጻና ገለልተኛ የሆነ ተቆጣጣሪ አካል የማስፈጸም አቅሙን እና የውሳኔ ሰጪነቱን ማጎልበት ከሚችልበት ሁኔታ አንጻር በማየት የበጀት ምንጮቹ ተለይተው ተቀምጠዋል፡፡ አንድ ሬጉላቶሪ ተቋም ውጤታማ የሚሆነው በሚኖረው ጠንካራ እና ውጤታማ አመራሮች እና ሠራተኞች በመሆኑ በቂ ልምድና ክህሎት ያላቸው ሠራተኞችን ለመሳብ እና ይዞ ለማቆየት ከሲቪል ሰርቪስ የደሞዝ ስኬል የተሻለ ክፍያ መፈጸም መቻል ትኩረት ማግኘት ያለበት ጉዳይ ነው፡፡ በተደረገው የተሞክሮ ዳሰሳ መገንዘብ እንደተቻለው ይህ ሁኔታ በሁሉም ሀገር የሬጉላቶሪ ተቋሞች ተግባራዊ ተደርጓል፡፡ በቴሌኮሙኒኬሽን ሪፎርም የፖሊሲ አቅጣጫ ላይም በዘርፉ ከሚኖሩ ኢንቬስተሮች እና አገልግሎት ሰጪዎች ቁጥጥር በማድረግ እና ውሳኔ በመስጠት ረገድ በሠራተኛው ላይ ተጽዕኖ እንዳይኖር ከመከላከል አንጻር ከሲቪል ሰርቪስ ደሞዝ ስኬል ውጭ መክፈል አስፈላጊ መሆኑ ተቀምጧል፡፡ በመሆኑም በአዋጁ ረቂቅ የባለሥልጣኑ ሠራተኞች የቅጥር እና አስተዳደር ሁኔታ መንግስት በሚያወጣው ደንብ መሠረት እንዲሆን ተደርጎ ቀርቧል፡፡

* 1. **ክፍል ሦስት፣ የፈቃድ መስፈርትና ሁኔታዎች፣ ከአንቀጽ (19-20)**

በዚህ ክፍል 2 አንቀጾች ሚገኙ ሲሆን ከህጉ መሠረታዊ ጉዳዮች መካተት አለባቸው ተብለው ከሚወሰዱት መካከል በዘርፉ ላይ ለመሰማራት ፈቃድ የማውጣት አስፈላጊነት እና ፈቃዱን ለማግኘት የሚያበቁ ሁኔታዎች እና መሟላት ያለባቸው የፈቃድ ሁኔታዎች እንዲሁም የባለስልጣኑን የፈቃድ አይነቶችን እና ሁኔታዎችን ለመወሰን የሚያስችሉ ድንጋጌዎች ተካተዋል፡፡

* 1. **ክፍል አራት፣ የቴክኒክ ቁጥጥር፣ ከአንቀጽ (21-30)**

በዚህ ክፍል 10 አንቀጾች የሚገኙ ሲሆን የዘርፉን የቴክኒክ ደረጃዎች ማዘጋጀት፣ የመሳሪዎችን የቴክኒክ ብቃት ማረጋገጥ፣ የሬዲዮ ፍሪኩዌንሲ ስፔክትረም ማስተዳደር፣ ብሄራዊ የፍሪኩዌንሲ ዕቅድ ዝግጅት፣ የፍሪኩዌንሲ ምደባ፣ የሬዲዮ ፍሪኩዌንሲ ክፍያ፣ የቴሌኮሙኒኬሽን ቁጥር እና የኢንተርኔት ፕሮቶኮል ሀብት አመዳደብ እና አጠቃቀም እንዲሁም አጠቃላይ ቁጥጥር የማድረግ ስልጣን ድንጋጌዎች ተካተዋል፡፡

የሬዲዮ ፍሪኩዌንሲ አስተዳደር በዘርፉ ላይ ከሚደረገው ውድድር አንጻር፣ ኢንተርፈረንስን ከመከላከል፣ ውስን የሆነውን ሀብት በውጤታማ መንገድ መጠቀም ከመቻል እና የሬዲዮ ፍሪኩዌንሲ ሀብት ያለውን ኢኮኖሚያዊ ዋጋ እንዲሁም ለኢትዮጵያ ህዝብ የሚያስገኘውን ብሔራዊ ጥቅም መሠረት በማድረግ በአንድ ማዕከል እንዲተዳደር እንዲሁም ከሚመለከታቸው ባለድርሻ አካላት ጋርም በመተባበር ለመስራት የሚያስችሉ ሁኔታዎችን እና ዓለምአቀፋዊ አሰራሮች እና ልምዶችን የተከተለ እንዲሆን ተደርጓል፡፡

ከቴሌኮሙኒኬሽን ቁጥር እና የዶሜይን ስሞችን ጨምሮ የኢንተርኔት አድራሻዎች ከመመደብ ጋር በተያያዘ የቁጥር ሀብት ውስን በመሆኑ እና ለሁሉም አገልግሎት ሰጪዎች ፍትሃዊነት ባለው ሁኔታ ሊሰጥና ጥቅም ላይ ሊውል የሚገባ በመሆኑ ቁጥሮች ሲሰጡ ክፍያ ሊፈጸምባቸው እና ለተፈቀዱለት ዓላማ እና አገልግሎት መዋል ስለሚገባቸው በዚህ ክፍል ውስጥ ትኩረት ተሰጥቶባቸው የአሰራር ስርዓት መዘርጋቱ አስፈላጊ ነው፡፡ በዚሁ መሠረት ከአንድ በላይ የአገልግሎት አቅራቢዎች በሚኖሩበት ጊዜ ደንበኞች የሚኖሩበትን አካባቢ ሳይቀይሩ፣ የያዙትን ቁጥር ይዘው ወይም ሳይለውጡ ወደ ሌላ አገልግሎት ሰጪ መዛወር የሚችሉበት አሰራር (Number Portability) የዓለምአቀፍ ተሞክሮዎችን እና የዓለምአቀፍ የቴሌኮሙኒኬሽን ህብረት አሰራርን የተከተለ በመሆኑ በአዋጁ ውስጥ ተካቶ እንዲደነገግ ተደንግጓል፡፡

* 1. **ክፍል አምስት፣ ለቴሌኮሙኒኬሽን መስመር መሬት እና ሕንጻዎችን ስለመጠቀም፣ ከአንቀጽ (31-32)**

ይህ ክፍል 2 አንቀጾችን የያዘ ሲሆን በውስጡ በመሬት እና በሕንጻ ስለመጠቀም እና በቴሌኮሙኒኬሽን መስመር አቅራቢያ ስለሚካሄዱ የኮንስትራክሽን ስራዎች አካቶ ይዟል፡፡

ለቴሌኮሙኒኬሽን መስመር ዝርጋታ በመሬት እና ሕንጻ መጠቀምን በተመለከተ ህገ መንግስቱ ላይ በተደነገገው መሰረት የግለሰቦችን ንብረት የማፍራት እና በንብረታቸው ላይ የማዘዝ ስልጣንና መብት ከግምት በማስገባት ወደ ግለሰብ ንብረትና ይዞታዎችም ሆነ በመንግስት የተያዙ መሬትና ህንጻዎች በመግባት የቴሌኮሙኒኬሽን መስመር ለመዘርጋት ወይም ለማሳለፍ የቴሌኮሙኒኬሽን አገልግሎት ሰጪዎች ወይም ኦፕሬተሮች ከባለንብረቶቹ ወይም ንብረቱን ከሚያስተዳድሩ አካላት ጋር በጽሁፍ በሚያደርጉት ስምምነት እና በስምምነቱ የውል ሁኔታዎች መሠረት ብቻ እንዲጠቀሙ የተደረገ ሲሆን የቴሌኮሙኒኬሽን ኦፕሬተር በዚህ አንቀጽ የተደነገጉትን መብት ሲጠቀም በተቻለ መጠን በመሬቱ፣ በሕንጻው እና በአካባቢው ላይ አነስተኛ ወይም ዝቅተኛ ጉዳት የሚያስከትል መሆኑን ማረጋገጥ እና ላደረሰው ጉዳት ወይም ኪሳራ ለመሬቱ ባለይዞታ ወይም ለሕንጻው ባለቤት ተገቢ እና በቂ ካሳ መክፈል እንዳለበት ተደንግጓል፡፡ በዚህ ረገድ አለመግባባቶች ከተከሰቱም በባለስልጣኑ ታይቶ ውሳኔ የሚሰጥበት፣ በባለስልጣኑ በተሰጠው ውሳኔ ላይ ቅሬታ ያለው አካልም ለይግባኝ ሰሚ አካል (Appeals Tribunal) ይግባኝ ማቅረብ የሚችልበት እንዲሁም በይግባኝ ሰሚ አካል ውሳኔ ያልተስማማ አካል ደግሞ ለፌዴራል ከፍተኛ ፍርድ ቤት ይግባኝ ማለት የሚችልበት ሁኔታ ተካቷል፡፡

በተጨማሪም ማንኛውም የኮንስትራክሽን ወይም የቁፋሮ ሥራ ወይም ቋሚነት ያለው ስትራክቸር ግንባታ በቴሌኮሙኒኬሽን መስመር አቅራቢያ ከመከናወኑ በፊት የቴሌኮሙኒኬሽን ድርጅቱን ስምምነት ማግኘት እንደሚኖርበት እንዲሁም አስቀድሞ የተዘረጋ የቴሌኮሙኒኬሽን መስመርን የሚያውክ ማንኛውም ግንባታ እንዲወገድ የቴሌኮሙኒኬሽን ኦፐሬተር ግንባታ የሚያካሄደውን አካል ሊጠይቅ የሚችልበት እና ግንባታው ሊነሳ የሚችልበት አግባብ ተቀምጧል፡፡

* 1. **ክፍል ስድስት፣ የባለስልጣኑ አሰራሮች፣ ከአንቀጽ (33-40)**

በዚህ ክፍል 8 አንቀጾች የተካተቱ ሲሆን የባለስልጣኑ የህዝብ ውይይት የማድረግ ሥልጣን እና ከባለድርሻ አካላት ጋር ስለሚኖሩ የምክክር ሁኔታዎች፣ የባለስልጣኑ የውሳኔ አሰጣጥ ሂደት፣ ስለባለስልጣኑ ውሳኔ፣ የባለስልጣኑ ውሳኔ በድጋሚ ስለሚታይበት ሂደት፣ ስለይግባኝ ሰሚ አካል መቋቋም እና ያለው ሥልጣንና ተግባር እንዲሁም ባለስልጣኑ ከጥቅም ግጭት ሁኔታዎች ጋር በተያያዘ ስለሚከተለው መርህ ተደንግጓል፡፡

በአጠቃላይ በዚህ ክፍል ባለስልጣኑ በዚህ አዋጅ መሠረት የሚያወጣቸውን የቴክኒክ ስታንዳርዶች፣ መመሪያዎች እና የቁጥጥር ማዕቀፎች እንዲሁም የሚያሳልፋቸውን ውሳኔዎች ግልጽነት በተሞላበት ሁኔታ የባለፈቃዶችን፣ የባለድርሻ አካላትን እና የህብረተሰቡን ተሳትፎ ባረጋገጠ መልኩ እንዲፈጽም የሚያስችሉ አሰራሮች የተዘረጉ ሲሆን የባለስልጣኑን ውሳኔዎች በይግባኝ ሰሚ አካልና በዚህ ደረጃም ካልተፈታ እስከ የፌዴራል ከፍተኛ ፍርድ ቤት ይግባኝ በማቅረብ የውሳኔውን ፍትሃዊነት ለማረጋገጥ የሚያስችሉ የአሰራር ሂደቶችና መርሆዎች መኖራቸው የተቆጣጣሪ ባለስልጣን መ/ቤቱ ስራዎቹን በተጠያቂነት፣ በግልጽነት፣ አድልዎ በሌለበት እና ፍትሃዊነት ባለው መንገድ ብቻ እንዲፈጽም የሚያስችሉ በዓለምአቀፍ ደረጃ ያሉ ምርጥ ተሞክሮዎችን የተከተለ እንዲሆን ተደርጓል፡፡

* 1. **ክፍል ሰባት፣ ኢኮኖሚያዊ ሬጉሌሽን፣ ከአንቀጽ (41-49)**

ይህ ክፍል 9 አንቀጾች ያሉት ሲሆን በውስጡም ስለኢንተርኮኔክሽን አገልግሎት እና ስምምነት፣ ስለኮሎኬሽን እና መሰረተልማት መጋራት፣ ስለታሪፍ ዝግጅት እና ታሪፍ መገምገም፣ ስለገበያ ውድድር ሬጉሌሽን፣ ጉልህ የገበያ ድርሻ አላግባብ ስለመጠቀም፣ ስለዩኒቨርሳል አክሰስ እና ስለተጠቃሚዎች መብት ጥበቃ ጋር የተያያዙ ጉዳዮችን ይዟል፡፡

በውድድር ላይ የተመሰረተ የቴሌኮሙኒኬሽን አገልግሎት የገበያ ስርዓት እና በርካታ አገልግሎት ሰጪዎች (multiple operators) በሚኖሩበት ጊዜ ቁጥጥር ከሚደረግባቸው ሁኔታዎች ውስጥ የኢንተርኮኔክሽን፣ የኮሎኬሽን እና የመሰረተልማት መጋራት ሁኔታዎች ከፍተኛ ትኩረት ሊሰጥባቸው የሚገቡ ጉዳዮች ናቸው፡፡ በተጨማሪም ጉልህ የገበያ ድርሻ ያላቸው አገልግሎት ሰጪዎች በገበያው ውስጥ ያላቸውን ተጽዕኖ የማሳረፍ አቅም ተጠቅመው ሚዛናዊ እና ፍትሀዊ የገበያ ውድድር ምህዳር እንዳይኖር ለማድረግ እና ሌሎች ተወዳዳሪዎችን ከገበያ ለማስወጣት ከፍተኛ እድል ያላቸው በመሆኑ የአገልግሎት ታሪፍን ጨምሮ በዚህ ጉዳይ ላይ የአሰራር ስርዓት ማበጀት ተገቢ በመሆኑ ይህ ጉዳይ ትኩረት ተሰጥቶበት በአዋጁ ውስጥ እንዲደነገግ ተደርጓል፡፡

የዜጎችን አገልግሎት ተደራሽነት እና ተጠቃሚነት በማረጋገጥ ረገድም የዩኒቨርሳል አክሰስ ስትራቴጂ መዘርጋት እና ተፈጻሚነቱን መከታተል እጅግ አስፈላጊ ነው፡፡ በተለይም በግል ኢንቬስትመንት እና በገበያ ስርዓት የሚመሩ የቴሌኮሙኒኬሽን አገልግሎት ሰጪዎች በከተሞችና ከፍተኛ ተጠቃሚ ባሉባቸው አካባቢዎች የማተኮር ሁኔታ የተለመደ ሲሆን ቀደም ብለው ወደዚህ የገበያ ስርዓት የገቡ ሀገሮች ይህንን ክፍተት የሞሉበት እና የዜጎችን የአገልግሎት ተደራሽነት ያረጋገጡበት ምርጥ ተሞክሮ የዩኒቨርሳል አክሰስ ስትራቴጂ በመዘርጋት መከታተል እና ማስፈጸም እንዲሁም የዩኒቨርሳል አክሰስ ፈንድ ማደራጀት እና ጥቅም ላይ ማዋል በመሆኑ ይህ ሁኔታ በአዋጁ ረቂቅ ውስጥ መካተቱ ተገቢ ሆኖ ተገኝቷል፡፡ የዩኒቨርሳል አክሰስ ፈንድ ምንጭ እና የፈንዱን አስተዳደር ሁኔታዎች በተመለከተም የሚኒስትሮች ምክር ቤት በሚያወጣው ደንብ እንዲወሰን ተደርጓል፡፡

* 1. **ክፍል ስምንት፣ ብሔራዊ ደህንነት እና ተፈጻሚነት፣ ከአንቀጽ (50-51)**

በዚህ ክፍል 2 አንቀጾች ያሉ ሲሆን ብሄራዊ ደህንነትን እና የህግ ማስፈጸም ሁኔታዎችን የሚሸፍኑ ጉዳዮች ተካተዋል፡፡

ብሔራዊ ደህንነትን ከማረጋገጥ አንጻር የቴሌኮሙኒኬሽን ኦፕሬተሮች ለደንበኞቻቸው የሚሰጡትን የቴሌኮሙኒኬሽን አገልግሎት ምሥጢራዊነት ለማረጋገጥ አስፈላጊውን ሁሉ እርምጃ መውሰድ ያለባቸው መሆኑ እንደተጠበቀ ሆኖ ስልጣን ያለው ፍርድ ቤት በኢትዮጵያ ህግ መሠረት ከቴሌኮሙኒኬሽን ደንበኞች ጋር የተያያዙ መረጃዎች እንዲሰጠው ሲጠይቅ የቴሌኮሙኒኬሽን ኦፕሬተሮች ስልጣን ያለው ማንኛውም ፍርድ ቤት ያስተላለፈውን ማንኛውንም ህጋዊ ትዕዛዝ ማክበር እንደሚጠበቅባቸው እና የወንጀል ምርመራ ወይም የሀገር ደህንነት ምርመራ ለማካሄድ ለተፈቀደለት የመንግስት አካል ስልጣን ባለው ፍርድ ቤት በተሰጠው ትዕዛዝ መሠረት በቴሌኮሙኒኬሽን ላይ ህጋዊ ክትትል ማድረግ እንዲችል የቴሌኮሙኒኬሽን ኦፐሬተሮች ኔትወርካቸውን ተደራሽ ለማድረግ (Lawful Interception ለመፍቀድ) ግዴታ እንዳለባቸው በአዋጁ ተደንግጓል፡፡

በተጨማሪም ባለስልጣኑ ብሔራዊ ደህንነትን ለመደገፍ ዓላማ የቴሌኮሙኒኬሽን ኦፕሬተሮች የደንበኞች መረጃ ቋት በተሟላ ሁኔታ መያዝ እንዲችሉ የሲም ካርድ ምዝገባ እንዲያከናውኑ እና ባለስልጣኑ ደንበኞችን በተመለከተ የሚፈልጋቸውን መረጃ ባሟላ ሁኔታ ብሄራዊ የደንበኞች መረጃ እንዲያደራጁ መጠየቅ የሚችልበት አግባብ በአዋጁ ውስጥ ተካቷል፡፡

ህግ ማስፈጸምን (enforecement) በተመለከተ ባለስልጣኑ የዚህን አዋጅ ድንጋጌዎች ወይም ባለስልጣኑ በዚህ አዋጅ መሰረት የሚያወጣቸውን ማናቸውም መመርያ፣ ፈቃድ ሁኔታዎች ወይም ሌሎች የቁጥጥር ማዕቀፎች መከበራቸውን ለማረጋገጥ የመቆጣጠር ስልጣን እንዲኖረው የተደረገ ሲሆን ይህንንም በባለሥልጣኑ ሠራተኞች መደበኛ የሥራ እንቅስቃሴዎች ወይም በማንኛውም አካል የቀረበ መረጃ ወይም ቅሬታን መሰረት በማድረግ ማከናወን እንደሚችል ተቀምጧል፡፡

ባለስልጣኑ በአዋጁ አንቀጽ (34-37) የተቀመጡ ግልጽ የአሰራር ሥርዓቶችን መሰረት በማድረግ ማንኛውም ባለፍቃድ ላይ የቀረቡ ቅሬታዎችን ለመዳኘት እና የዚህን አዋጅ ድንጋጌዎች ወይም ባለስልጣኑ በዚህ አዋጅ መሰረት የሚያወጣቸውን ማናቸውም መመርያ፣ ፈቃድ ሁኔታዎች ወይም ሌሎች የቁጥጥር ማዕቀፎች መጣስን በመገምገም እርምጃ የመውሰድ ሥልጣን ያለው ሲሆን ባለስልጣኑ የሚወስዳቸው እርምጃዎች የገንዘብ ቅጣት ወይም ካሳ መክፈልን ሊያካትት እንደሚችል፣ አስፈላጊ ሆኖ ከተገኘም የሚኒስትሮች ምክር ቤት በሚያወጣው ደንብ መሠረት ፈቃድ መሰረዝን ጨምሮ ሌሎች አግባብነት ያላቸው ቅጣቶችን የመጣል ስልጣን እንዲኖረው ተደርጓል፡፡

* 1. **ክፍል ዘጠኝ፣ ልዩ ልዩ ድንጋጌዎች፣ ከአንቀጽ (52-56)**

ይህ ክፍል 5 አንቀጾች ያሉት ሲሆን ስለ ክልከላ፣ ደንብና መመሪያ የማውጣት ስልጣን፣ ስለ ቴሌኮሙኒኬሽን ኢንቬስትመንት፣ የተሻሩ ህጎች እና አዋጁ የሚጸናበትን ጊዜ ይዟል፡፡

በክልከላ ደረጃ በቴሌኮሙኒኬሽን ኦፕሬተር ከተመደበ ሠራተኛ ወይም በባለስልጣኑ ከተፈቀደለት ሠው በስተቀር ማንኛውም ሠው የቴሌኮሙኒኬሽን መስመርን ማገናኘት ወይም ማለያየት እንደማይችል፣ ክልከላው ግን የራሱን የቤት መገልገያ መሳሪያዎች የሚያገናኝ ወይም የሚያለያይ ሰውን እደማይመለከት ተደንግጓል፡፡

በተለመደው አሰራር ለአዋጁ ደንብ የማውጣት ስልጣን የሚኒስትሮች ምክርቤት ሲሆን በአዋጁ እና በአዋጁ መሠረት በሚወጡ ደንቦች መሠረት መመሪያ የማውጣት ስልጣን ደግሞ ለባለስልጣኑ ተሰጥቷል፡፡ የሚኖረውን የኢንቬስትመንት ሁኔታ በተመለከተም በኢኮኖሚ ማሻሻው የፖሊሲ አቅጣጫ መሠረት ዘርፉን ለሀገር ውስጥና ለውጭ የግል ኢንቬስትመንት ክፍት ማድረግ የተፈቀደ በመሆኑ በሌላ ህግ የተደነገገ አዋጅ ወይም ደንብ ቢኖርም ማንኛውም የሀገር ውስጥ እና የውጭ ባለሃብት የቴሌኮሙኒኬሽን አገልግሎት፣ የቴሌኮሚኒኬሽን ኦፕሬሽን እና የቴሌኮሚኒኬሽን ኔትወርክ ባለቤትነት ፍቃድ የማግኘት መብት ያለው መሆኑ እንዲካተት ተደርጓል፡፡

የተሻሩ ሕጎችን በተመለከተ፡-

* የቴሌኮሙኒኬሽን አዋጅ ቁጥር 49/1989 (እንደተሻሻለ) እና የቴሌኮሙኒኬሽን አገልግሎቶች የሚኒስትሮች ምክር ቤት ደንብ ቁጥር 47/1991 አሁን ከሚታሰበው የሬጉላቶሪ ሥርዓት እና በውድድር ላይ የተመሰረተ የቴሌኮሙኒኬሽን አገልግሎት አቅርቦት ጋር የሚጣጣሙ ሆነው ባለመገኘታቸው ሙሉ በሙሉ መሻር አስፈላጊ ሆኖ ተገኝቷል፡፡
* የብሮድካስት አገልግሎት አዋጅ ቁጥር 533/1997 አንቀጽ 7 ንዑስ-አንቀጽ (6) የፍሪኩዌንሲ አስተዳደርን ወደ አንድ ማዕከል በማምጣት በባለስልጣኑ እንዲመራ የተደረገ በመሆኑ መሻር አስፈላጊ ሆኖ ተገኝቷል፡፡
* የፌዴራል አሰፈጻሚ አካላትን ስልጣንና ተግባር ለመወሰን የወጣ አዋጅ ቁጥር 1097/2011 አንቀጽ 20 ንዑስ-አንቀጽ (1) (ሐ)፣ (ኘ)፣ (ከ)፣ (ኸ) እና (ወ)፤      የሚቋቋመው ተቆጣጣሪ ባለስልጣን ስልጣንና ተግባር ሲሆኑ በኢኖቬሽንና ቴክኖሎጂ ሚኒስቴር ስልጣንና ተግባር ስር የተካተቱ ሆነው በመገኘታቸው መሻር አስፈላጊ ሆኖ ተገኝቷል፡፡